SIRI วิ่ง 4% โบรกเชียร์ “ซื้อ” เป้า 2.20 บ. ชี้กำไรปี 65 โตเท่าตัว ทะลุ 4 พันล้าน
SIRI บวก 4% ลุ้นกำไรปี 65 โต 111% แตะ 4.25 พันล้าน อานิสงส์โครงการบ้านเดี่ยว-คอนโดขนาดใหญ่เริ่มโอน รวมถึงโครงการ JV มีการรับรู้กำไรมากขึ้น โบรกเชียร์ “ซื้อ” เป้า 2.20 บ.
SIRI บวก 4% ลุ้นกำไรปี 65 โต 111% แตะ 4.25 พันล้าน อานิสงส์โครงการบ้านเดี่ยว-คอนโดขนาดใหญ่เริ่มโอน รวมถึงโครงการ JV มีการรับรู้กำไรมากขึ้น โบรกเชียร์ “ซื้อ” เป้า 2.20 บ.
21 ก.พ. 2566

ผู้สื่อข่าวรายงานว่า วันนี้ (21 ก.พ.66) ราคาหุ้น บริษัท แสนสิริ จำกัด (มหาชน) หรือ SIRI ณ เวลา 15:52 น. อยู่ที่ระดับ 1.92 บาท บวก 0.07 บาท หรือ 3.78% สูงสุดที่ระดับ 1.93 บาท ต่ำสุดที่ระดับ 1.85 บาท ด้วยมูลค่าการซื้อขาย 424.58 ล้านบาท

บล.ดาโอ (ประเทศไทย) ระบุในบทวิเคราะห์ว่า เป็นหุ้นที่มีกำไรขยายตัวโดดเด่นตั้งแต่ปี 65 และจะยังทรงตัวในระดับสูงในปี 66-67 โดยบริษัทตั้งเป้าหมายปี 66 รายได้จะเติบโต all time high จาก 1) เปิดโครงการใหม่ 7.5 หมื่นล้านบาท โต 74% จากงวดเดียวกันของปีก่อน โดยเน้นแนวราบและลูกค้ากลุ่มตลาดบนมากขึ้น, 2) presales อยู่ที่ 4.7 หมื่นล้านบาท โต 22% จากงวดเดียวกันของปีก่อน โดยคาดยอดจองจากลูกค้าต่างชาติจะเพิ่มเป็น 1.2 หมื่นล้านบาท โต 54% จากงวดเดียวกันของปีก่อน และ 3) transfer ที่ 4.1 หมื่นล้านบาท โต 11% จากงวดเดียวกันของปีก่อน จากโครงการที่ SIRI เป็นเจ้าของเอง 3.8 หมื่นล้านบาท เป็นสถิติสูงสุดใหม่ คิดเป็น 90% ของยอดโอนรวม ส่วนที่เหลืออีก 10% จะมาจากโครงการ JV
ทั้งนี้ประเมินกำไรปี 65 ที่ 4.25 พันล้านบาท โต 111% จากงวดเดียวกันของปีก่อน โดยไตรมาส 4/65 จะทำสถิติสูงสุดใหม่ที่ 1.76 พันล้านบาท โต 415% จากงวดเดียวกันของปีก่อน และโต 39% จากไตรมาสก่อน จากโครงการบ้านเดี่ยวและคอนโดขนาดใหญ่เริ่มโอน รวมถึงโครงการ JV มีการรับรู้กำไรมากขึ้น
ส่วนปี 66 กำไรจะทำสถิติสูงสุดใหม่ต่อเนื่องเป็น 4.52 พันล้านบาท โต 6% จากงวดเดียวกันของปีก่อน โดยจะได้ผลบวกจากคอนโดใหม่เริ่มโอน 5 โครงการ รวมถึงจะได้ผลบวกจากยอดโอนของลูกค้าต่างชาติที่จะดีขึ้นเป็น 20% จากปี 65 ที่ราว 10%-15% ของยอดโอนรวม แนะนำ “ซื้อ” ราคาเป้าหมาย 2.20 บาท จากแนวโน้มกำไรปี 66 ที่จะเติบโตทำสถิติสูงสุดใหม่ได้ต่อเนื่อง จากแผนธุรกิจเชิงรุกมากขึ้น รวมถึงกลุ่มลูกค้าในตลาดกลาง-บนที่บริษัทถนัดยังมีกำลังซื้อที่เติบโตดี